Δεύτερο Πρόγραμμα

Το Δεύτερο Πρόγραμμα είναι το ραδιόφωνο της ΕΡΤ εστιασμένο στην ελληνική μουσική, καλύπτοντας κυρίως την παραδοσιακή, τη λαϊκή, την έντεχνη και τη λόγια σύγχρονη μουσική παραγωγή στην Ελλάδα, κυρίως στον τομέα του τραγουδιού.

Ιστορία
Ξεκίνησε να λειτουργεί στις 11 Μαΐου 1952, στους 665 χιλιόκυκλους, ως μια προσπάθεια εναλλακτικού μουσικού και ψυχαγωγικού προγράμματος, συμπληρωματικού προς το «Εθνικόν Πρόγραμμα» (Πρώτο Πρόγραμμα).

Στην ανακοίνωση για την έναρξη λειτουργίας αναφέρεται πως στο πρόγραμμα περιλαμβάνονται «πλούσια μουσικά προγράμματα, εκπομπές με διάσημους σολίστ, ρεσιτάλ, μουσική δωματίου, καντάδες, τζαζ, μουσική ξένων λαών, θεατρικά σκετς, ραδιοσκηνοθεσία διαφόρων έργων, μετάδοσις εις συνέχειας νεοελληνικών μυθιστορημάτων ή διηγημάτων, το χρονικό της εβδομάδος και "αναδρομή στα περασμένα"» ενώ σημειώνεται η μετάδοση αστυνομικού σκετς «συνδυασμένου με πρωτότυπο διαγωνισμόν δια την ανακάλυψη του ενόχου»Εφημερίδα Έθνος, 10/5/1952, Πλουσιότατο Δεύτερο Πρόγραμμα του Ραδιοσταθμού, σελ. 6.

Στην πορεία εξέπεμπε και στα FM, στους 93.6 από το κέντρο εκπομπής Πάρνηθα (μέχρι και το 2001, όπου στους 93.6 η ΕΡΤ ίδρυσε τον Kosmos 93.6, με το Δεύτερο Πρόγραμμα να μεταφέρεται στους 102.9, ενώ από το κέντρο εκπομπής Υμηττός εκπέμπει στους 103.7 στα FM). Το 1987 μετονομάστηκε σε ΕΡΑ 2 για να επαναφερθεί δέκα χρόνια αργότερα, το 1997, στο παλιό του όνομα.

Το Δεύτερο Πρόγραμμα, λόγω της εμβέλειας του μέσω πομπών και διαφορετικών συχνοτήτων εκπομπής σε όλη την Ελλάδα, ήταν ο κορυφαίος σε ακροαματικότητα κρατικός ραδιοφωνικός σταθμός. Μεταδίδει ζωντανά κάθε χρόνο τον Διαγωνισμό Τραγουδιού της Eurovision, σε συνεργασία με την ΕΡΤ1, που το μεταδίδει. Μία από τις πιο γνωστές του εκπομπές ήταν η Ώρα του Παιδιού, με την Αντιγόνη Μεταξά.

Μετά την ΕΡΤ
Στις 11 Ιουνίου 2013, μετά την απόφαση της κυβέρνησης Σαμαρά για το κλείσιμο της ΕΡΤ, ο σταθμός εξέπεμπε προσωρινά 4 ώρες το 24ωρο από το ενιαίο δίκτυο της ΕΡΑ που λειτουργούσαν οι απολυμένοι εργαζόμενοι του φορέα μέχρι τις 7 Νοεμβρίου του ίδιου έτους. Μετά από ένα μήνα (16 Δεκεμβρίου) το Δεύτερο Πρόγραμμα επαναλειτούργησε από την ΕΡΤ Open.

Στις 19 Μαρτίου 2014 κάποιοι από τους εργαζόμενους του Δευτέρου προγράμματος της αυτοδιαχειριζόμενης ΕΡΤ εκδιώκονται από τα studio της ΕΡΤ Open στην Αγία Παρασκευή, στήνοντας στα πρόχειρα ένα εφεδρικό στούντιο προκειμένου να εκπέμψουν ξεχωριστό πρόγραμμα του «Αυτοδιαχειριζόμενου Δεύτερου» μέσω της ιστοσελίδας metadeftero.gr, ενώ μετά από οκτώ μήνες (15 Δεκεμβρίου) το Δεύτερο Πρόγραμμα ξεκίνησε την λειτουργία του υπό την ΝΕΡΙΤ. Ουσιαστικά υπήρχαν τρεις ραδιοφωνικοί σταθμοί με το ίδιο όνομα. Αυτό της ΝΕΡΙΤ, το Δεύτερο πρόγραμμα της αυτοδιαχειριζόμενης ΕΡΤ και το μεταδεύτερο, που προέρχεται από εργαζόμενους του Δεύτερου προγράμματος της παλιάς ΕΡΤ.

Επιστροφή στην ΕΡΤ
Στις 28 Απριλίου 2015, ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου 2015, δύο χρόνια μετά το μαύρο στην ΕΡΤ, με μετονομασία της ΝΕΡΙΤ Α.Ε. στη νέα ΕΡΤ Α.Ε. η οποία ξανάνοιξε μαζί με όλα της τα ραδιόφωνα συμπεριλαμβανομένου και του Δευτέρου Προγράμματος, εκπέμποντας και πάλι από την ΕΡΑ.

2021-σήμερα
Στις 16 Απριλίου 2021, ανανεώθηκε το λογότυπο και η ταυτότητα του σταθμού, βασισμένα στην πολύπλευρη και πολυδιάστατη προσωπικότητα, καθώς και το πολυσυλλεκτικό του πρόγραμμα του. Αυτή η δυνάμει «ελευθερία» αποτυπώνεται στο δημιουργικό σχεδιασμό του λογοτύπου, ο οποίος παράλληλα συμβολίζει την κίνηση των ηχητικών κυμάτων. Το «ο» από το 2ο είναι εμπνευσμένο από το σχήμα ενός cd, στοιχείο άρρηκτα συνδεδεμένο με τη μουσική, ενώ τα χρώματα, είναι εμπνευσμένα από τον ελληνικό ουρανό, τη θάλασσα και τον ορίζοντα. Το δημιουργικό υπογράφει ο καλλιτεχνικός διευθυντής (art director) Λάμπρος Λάλος με τη στήριξη της γενικής εμπορικής (marketing) διεύθυνσης της ΕΡΤ που εργάστηκε για τη νέα εικόνα του Δεύτερου. Επίσης, από τις 2 Ιουλίου 2021 εξέπεμπε και από την συχνότητα 106,7 FM της Πάρνηθας, απ' όπου εξέπεμπε η ΕΡΤ Open ενώ από τις 27 Αυγούστου εκπέμπει στη συχνότητα ο νέος ραδιοφωνικός σταθμός Zeppelin 106.7, ο οποίος αντικατέστησε την ΕΡΑ 7 στο DAB+ μπουκέτο του κρατικού φορέα.

Δεύτερο Λαϊκά και Δεύτερο Παραδοσιακά
Την Τετάρτη 11 Μαΐου 2022, ανήμερα των γενεθλίων του Δεύτερου Προγράμματος, ξεκίνησε η εκπομπή του «αδελφικού» σταθμού του, Δεύτερο Λαϊκά, του πρώτου διαδικτυακού ραδιοφωνικού σταθμού της ΕΡΑ με λαϊκό και ρεμπέτικο ρεπερτόριο. Ακολούθησε, στη συνέχεια, η εκπομπή ενός ακόμη διαδικτυακού ραδιοφωνικού σταθμού της ΕΡΑ, το Δεύτερο Παραδοσιακά, με δημοτική και παραδοσιακή μουσική.

Λογότυπα
 170px 180px Αρχείο:Δεύτερο Πρόγραμμα.png 180px 180px 1987-1997 1997-2003 2003-11.06.2013  11.06.2015-15.04.2021 15.12.2014-11.06.2015 16.04.2021-σήμερα

Παραπομπές

Εξωτερικοί σύνδεσμοι
Ακούστε ζωντανά το Δεύτερο Πρόγραμμα στο Radio Live
Ακούστε ζωντανά το Δεύτερο Πρόγραμμα στο ERT Echo
Δείτε το πρόγραμμα του ραδιοφώνου στο ERT Echo
Το επίσημο προφίλ του ραδιοφώνου στο Facebook
Ακούστε ζωντανά το αυτοδιαχειριζόμενο μεταδεύτερο

Κατηγορία:Ελληνική Ραδιοφωνία
Κατηγορία:Ελληνικοί ραδιοφωνικοί σταθμοί